**PRAVILNIK O RESTRIKTIVNIM POSTUPCIMA NAD KORISNICIMA CENTRA ZA REHABILITACIJU SAMARITANAC SPLIT**

1. **OPĆE ODREDBE**

**Članak 1.**

(1) Ovim Pravilnikom uređuje se vrste mjera prisile i način njihove primjene prema osobi s težim duševnim smetnjama smještenoj u Centru za rehabilitaciju Samaritanac Split (u daljnjem tekstu: Centar).

(2) Izrazi koji se koriste u ovome Pravilniku, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

**II. SVRHA PRIMJENE MJERA PRISILE**

**Članak 2.**

(1) Mjere prisile propisane ovim Pravilnikom primjenjuju se prema osobi s težim duševnim smetnjama (u daljnjem tekstu: korisnik), u osobito hitnim slučajevima ozbiljnog i izravnog ugrožavanja vlastitog ili tuđeg života, zdravlja ili sigurnosti, kada je to jedini način sprječavanja korisnika da svojim postupcima ugrozi svoj ili tuđi život, zdravlje i sigurnost.

(2) Mjere prisile mogu se primijeniti samo iznimno i to ako se samo njihovom primjenom može otkloniti neposredna opasnost koja proizlazi iz ponašanja korisnika, kojom ozbiljno i izravno ugrožava svoj ili tuđi život, zdravlje i sigurnost.

(3) Svi korisnici imaju pravo biti zaštićeni od ograničavanja kretanja ili odvajanja bilo kojeg oblika od drugih osoba koje nije medicinski opravdano ili koje je nametnuto od strane radnika ustanove kao sredstvo prisile, stege, pogodnosti ili odmazde.

(4) Zabranjena je primjena mjera prisile kao kazna prema korisniku od strane radnika ustanove.

1. **POSTUPAK PRIMJENE MJERA PRISILE**

**Članak 3.**

(1) Mjere prisile su sredstva i metode fizičkog ograničavanja kretanja i djelovanja korisnika.

(2) Prema korisniku se mogu primijeniti sljedeće mjere prisile:

– sputavanje (fiksacija) i

– odvajanje (izolacija).

(3)Primjena mjera prisile prema korisnicima moraju biti jasno dokumentirana u individualnim planovima rada korisnika.

**Članak 4.**

(1) Sputavanje i odvajanje su postupci kojima se kontrolira agresivnost i trebaju biti obavljeni prema pravilima dobrog postupanja prema korisniku.

(2) Prema svakom korisniku treba se odnositi s poštovanjem i dostojanstvom.

(3) U cilju zaštite dostojanstva i sigurnosti korisnika, kod primjena mjera prisile nisu dopušteni postupci koji diskriminiraju ili vrijeđaju ljudsko dostojanstvo u verbalnom ili fizičkom obliku.

(4) Ustanova je obvezna donijeti detaljne pisane upute o pravilima postupanja radnika ustanove u situacijama agresivnog ponašanja korisnika prije, u tijeku i nakon primjena mjera prisile.

**Članak 5.**

(1) Prije odluke o primjeni mjere prisile, kad god je to moguće, potrebno je obaviti razgovor s korisnikom i omogućiti mu da izrazi svoje probleme, osjećaje i uzroke njegovog ponašanja.

(2)Odluku o primjeni mjera prisile donosi psihijatar, sukladno Zakonu o zaštiti osoba s duševnim smetnjama, kao krajnju mjeru kada sve poduzeto u pripremnom postupku nije postiglo učinak.

(3) U slučaju iznimne žurnosti, odluku o primjeni mjera prisile mogu donijeti doktor medicine druge specijalnosti ili medicinska sestra/medicinski tehničar i o tome su obvezni odmah obavijestiti psihijatra.

(4) Medicinske sestre/medicinski tehničari mogu primijeniti mjere prisile samo u iznenadnim i hitnim situacijama kada procjene da postoje ozbiljna opasnost da pacijent ugrozi osobnu i sigurnost okoline, a pritom obvezno procjenjuju: znakove nasilnog i samodestruktivnog ponašanja i posljedice koje bi mogle nastati ako ne bi primijenili mjeru prisile, vodeći se pritom svojim saznanjem i iskustvom o ponašanju svakog pacijenta pojedinačno.

**Članak 6.**

(1)Maksimalno vrijeme na koje se može odrediti sputavanje je 4 sata. Nakon 4 sata psihijatar ponovno procjenjuje potrebu za daljnjim sputavanjem.

(2) Ukupno vrijeme sputavanja ne smije biti dulje od 24 sata.

(3) Nakon isteka 24 sata psihijatar je obvezan izvršiti obilazak pacijenta i ponovno procijeniti psihofizičko stanje pacijenta.

**Članak 7.**

(1) Postupak primjene mjere sputavanja provodi najmanje pet medicinskih sestara/medicinskih tehničara u timu, a sam postupak traje 15-20 minuta.

(2) Postupak mora biti proveden brzo i bez oklijevanja, kao rutinska i regularna procedura, uz prethodnu procjenu u kojim točkama je potrebno sputavanje (u 4 točke – obje ruke i noge, u 3 točke – obje ruke ili noge i jedna ruka ili noga, u 2 točke – ruka i noga na suprotnoj strani, u 1 točki – najčešće ruka, prsa).

(3)Vezivanje se provodi uvijek na velikim zglobovima kako bi se mogla primijeniti farmakoterapija i kako bi uvijek bio dostupan intravenski put. Pritom se mora paziti na čvrstoću zategnutosti fizičkih pomagala (ne stegnuti prejako niti prelabavo).

(4)Korisniku koji je sputan u pravilu se omogućava razgibavanje svaka dva sata po 15 minuta i obavljanje ostalih potreba pod nadzorom zdravstvenih radnika.

(5)Korisniku koji je sputan mora se osigurati dovoljan unos tekućine te pratiti njegov puls, tlak i temperatura, stanje kože, mokrenje, stolica, bol i druge vitalne funkcije, u pravilu svakih 15 minuta prva 2 sata, a nadalje ovisno o okolnostima i uputi doktora medicine.

1. **POSEBNE ODREDBE O MJERI ODVAJANJA**

**Članak 8.**

(1)Odvajanje ili izolacija je privremena terapijska mjera prisile koja se primjenjuje u stanjima ekstremne eskalacije pacijentove agresivnosti.

(2)U slučaju iz stavka 1., ovog članka, dužnost zdravstvenih djelatnika je upoznati nadležnog liječnika ili zatražiti hitnu medicinsku pomoć.

1. **EVIDENCIJA O PRIMJENI MJERA PRISILE**

**Članak 9.**

(1) Primjena mjera prisile za svakog korisnika obvezno se evidentira u medicinskoj i sestrinskoj dokumentaciji.

(2) Dokumentacija iz stavka 1. ovoga članka mora se voditi precizno, uredno i stručno, za što su odgovorni doktori medicine i medicinske sestre/medicinski tehničari koji sudjeluju u primjeni mjera prisile.

(3) U dokumentaciji iz stavka 1. ovoga članka moraju biti navedeni sljedeći podaci: razlozi primjene mjere prisile, zdravstveni radnik koji je odredio primjenu mjere prisile, zdravstveni radnici koji su sudjelovali u primjeni mjere prisile i odgovorna osoba za njezino određivanje.

**Članak 10.**

(1) Medicinska sestra/medicinski tehničar koji kontinuirano nadzire pacijenta svakih 15 minuta obvezan je unositi zabilješke u sestrinsku dokumentaciju.

(2)U cilju poboljšanja i unapređenja postupanja s agresivnim ponašanjem pacijenata i smanjenja primjene mjera prisile, ustanova je obvezna osigurati aktivnosti koje uključuju pisane upute za postupanje i upravljanje agresivnim ponašanjem, uključujući dostupnost pomoći i alarmni sustav za lakšu komunikaciju između zdravstvenih radnika.

1. **PRIJELAZNE I ZAVRŠNE ODREDBE**

**Članak 11.**

(1)Riječi i pojmovi koji imaju rodno značenje, korišteni u ovom Pravilniku, odnose se jednako na muški i ženski rod, bez obzira u kojem su rodu korišteni.

**Članak 12.**

(2)U roku od 15 dana od dana stupanja na snagu ovog Pravilnika, socijalni radnik će uskladiti postojeće individualne planove korisnika u dijelu na koji se odnosi s odgovarajućim odredbama ovoga Pravilnika.

**Članak 13.**

(3)Ovaj Pravilnik stupa na snagu osmoga dana od dana objave na oglasnoj ploči Centra.

Klasa:UPR-2017

Ur.br.:192-2017

Split, 6.rujna, 2017.

Ravnateljica

s.Renata Cvitković